정조 10년
丙午七月二十五日卯時。上御熙政堂。大臣備局堂上引見入侍時。領議政鄭存謙。左議政李福源。右議政金熤。左參贊李命植。行司直金魯鎭。右參贊李在協。行司直鄭一祥。吏曹判書兪彦鎬。行副司直徐有隣。知敦寧金履素。行副司直徐有慶。刑曹判書李𡊠。行副司直李在簡李柱國。開城留守尹塾。戶曹判書趙時俊。禮曹判書尹蓍東。漢城判尹金尙集。右尹徐有大。行副司直洪秀輔蔡弘履李秉模。江華留守朴祐源。行都承旨沈豐之。行副司直金思穆。大司諫趙城鎭。執義李師濂。司諫李濟萬。掌令朴行淳。持平鄭來百。獻納洪樂淵。正言金熙采。修撰洪義浩。右承旨洪仁浩。假注書李相璜朴蓍壽。記注官承膺祚。記事官李崑秀。以次進伏訖。上命右副承旨入侍。尹行元承命進伏。存謙等進前曰。晩炎比酷。聖體。若何。上曰。一樣矣。存謙曰。王大妃殿氣候。何如。上曰。欠和之節。日間小差矣。存謙曰。惠慶宮氣候。何如。上曰。一樣矣。存謙曰。臣不忠無狀。早晩僨事。臣固自知。豈敢以一箚陳暴。謂以粗伸廉隅。而晏然爲重叨鼎席之計哉。只以進香之日。爲伸誠禮。冒出膺命。惶愧交極。惟願遄被當被之罪。以警具僚而已。今日賓對之循例出令。亦非私義之所敢出。而惟是義重懲討。不敢言私。相率登筵。敢此仰籲。惟彼東馨之罪犯關係。曾已略陳於聯箚。而使凶逆如東馨者。欲售漫漶義理之計。實是如臣無似。忝據大官。不能彈壓之致也。今又因臣等之愚迷昏昧。未卽聲討之故。竟使東馨。薄竄而止。則臣等之罪。又當如何。亟命鞫問東馨。究覈情節。夬施典刑。然後方可謂大懲創之道矣。上曰。卿之辭職過矣。至於李東馨事。予之處分。自削職至竄配。皆有斟量而然。豈欲借卿等之口而漸次加律乎。大抵卿等擧措。則顚錯之端。不一而足。東馨疏後。凡幾日月。而卿等果能的見當討之罪。亟思必討之義耶。且於向來求對之時。卿等擬律不過竄配云。今則予已不待卿言。而特爲竄配矣。若復節節層加。次次論罪。則畢竟當用何律。且李東馨事。予則初不欲斷以逆賊。蓋乙未冬夏賊之初救李秉鼎。而旋卽反復者。乃所以爲夏賊之根柢。則到今追提夏賊前疏中句語。已萬萬駭痛。然或者解此四字爲不守世守之論。如是看得。則尤不必歸之於逆黨矣。丙申春獄事。予未忍更提。而師翰諸賊之伏法。若曰上疏之由。則豈成說乎。渠輩之交通幽隱。情跡叵測。末梢跳踉。至於詬罵。則師翰之罪。果可謂專在疏事乎。若夫予之所秉義理。自是撑柱不搖。雖有師翰百輩。豈或撓奪。而向者隱卒錄孤等處。亦可見予之本心矣。此箇義理。金鍾秀兪彦鎬。亦不爲不知。而予之所嚮用。亦豈無所以哉。師翰輩包藏凶圖。嘗試不售。而迭投凶疏。終至詬罵。予則曰師翰之爲逆。殆有浮於夏賊矣。今若謂師翰逆節。只在其凶疏。而不論其爲逆之根本。則予所以大憂者卽此也。今者李東馨之特命竄配。一則欲闡將晦之義理。一則生道殺人之意。卿雖以加律爲請。此則決不允從矣。存謙曰。師翰之認以爲凶疏之故者。世多其人。而凶疏外情節。知者蓋尠。到今東馨出後。尤宜亟加典刑。以爲明義理嚴隄防之道矣。上曰。卿於是乎失言矣。世豈不知師翰逆節。不亶在於凶疏乎。卿爲大官。而謂以不知。則向予所憂義理之晦塞。政在此耳。師翰輩所欲爲之事。洎乎丁酉逆獄。不期然而彼皆自于天誅。則未必以一疏云云之故。遽施以窮凶大逆之律乎。最是醖釀潛圖。締結凶醜之罪。莫非罔赦。雖以臺啓中金壽賢等事言之。予以爲世皆知師翰之逆案。今卿則曰不知者尙多云。世道之憂誠非細也。存謙曰。臣忝居大官。且當伊時鞫事。豈有不知之理。而師翰之逆。若從外面看過。則專以凶疏爲罪者。世未必無其人。故俄果以此仰達矣。今於東馨之出。若不明覈嚴處。則彼不知者之無所畏戢。尤豈非大可懼乎。上曰。卿言尤過矣。一李東馨之出。已是變怪。誠如卿言。則所謂不知云者。將未免皆是東馨。以此疑人。人將自疑。大臣體國鎭俗之道。恐不如是矣。且予所以慨然於卿者則有之。此事若如丁酉獄及夏賊事。則卿必擔當懲討。決不如向來之伈泄。而今乃始則自處以曚昧。終又强請其加律前後擧措。無非可訝。此蓋卿之過於畏愼。抑可見謀國不及於謀身也。予安得無慨乎。存謙曰。聖敎及此。臣不勝悚恧。不敢晏然於前席矣。上曰。君臣之間。貴在相孚。今日之言。予則出於無隱之誠心。而卿欲引咎逬退。又非予之所望矣。卿其止之。福源曰。臣衰朽昏劣。不堪任使。屬叨見職。輒致僨誤。則無用之狀。竊冀聖鑑之俯燭。而重卜之命。遽出夢想之外。日昨辭箚未罄下懷。惟願亟賜斥退。以幸公私。而目下懲討之義。關係。何如。殿下尙靳允兪。將使國是靡定而大義漸湮。則臣不敢此時言私。冒登筵席。而李東馨疏中句語。渠旣自露眞贓。非如隱情之難覈者。則到今嚴覈。不容少緩。首相所奏。亶出沐浴之忱。殿下豈可因臣等不忠不誠之罪。致令義理寢晦。變怪層生乎。上曰。李東馨。予所屢見。其人乃是昏昧無足道之人。其疏之自辦。予固未料。而設令鞫問。必不過曰憎疾李秉鼎云云矣。問亦何益之有。只施竄配。予意有在。卿等不必更提也。熤曰。臣之區區私義。姑未暇仰陳。然俄者領相所奏。雖或辭不達意。丙申春獄事。人孰不知。而裏面之細瑣委折。容或有不知之人。雖以李東馨疏中句語言之。旣知師翰之爲逆。而猶敢肆然書之於章奏。此則師翰之後。更有師翰也。若不劃卽打破。嚴示防杜。則東馨之外。不知有幾箇東馨矣。此等大警動處。決不宜一向玩愒。惟願速賜處分焉。存謙曰。此時治逆。奚但大警動而已。政宜大懲創矣。上曰。卿勿復言大懲創三字也。李東馨事後。予未嘗見卿等之小警動。尙何望今日之大懲創乎。李秉鼎之見嫉於東馨。未知緣何事端。而逐鹿不見泰山。政謂此也。但卿等聯箚。以李秉鼎。歸之於義理主人。何也。存謙曰。李秉鼎。何敢爲義理主人乎。只言見嫉於東馨之狀。故遣辭之際。自然如此矣。上曰。李東馨之論李秉鼎也。直驅之於夏賊之血黨。人臣被此名。豈可自立於覆載之間耶。倘有一毫冤枉之端。則誣人之律。又有所歸。且以卿等道理言之。旣聞夏賊之有黨。則勿論虛實。何不請覈乎。所貴乎大臣者。不出於辨義理定是非鎭世道明賞罰數件事。則卿等近來擧措。未知當乎否乎。卿等每以茫昧顚錯等語。爲自解之辭。而此等易知易辨之事。尙可曰茫味乎。領相畏愼之過。乃至於斯。予安得嘿然而已。存謙曰。荐承嚴敎。不勝惶恐。而此一款之尙未査究。亦臣之罪也。福源曰。今世有夏賊之黨而不卽殪滅。則臣等之罪。萬萬難贖。而但以相親二字。斷爲逆黨。則不成說矣。上曰。此則卿言然矣。夏賊事。何忍更提。而夏黨二字。容易加人。則夏賊之逆。不幾於反輕乎。熤曰。夏賊同黨之人。若因此而鉤覈。則豈非大幸耶。存謙曰。臣等雖被瀆擾之罪。而罪如東馨。終未蒙允於訊鞫。則其可曰國有法乎。上曰。李東馨之去姓。何也。卿等將欲復過擧乎。予則決無允可之理。今日之言。出於誠意。勿復更煩。可也。存謙曰。登筵諸臣。均有同聲請討之意。下詢。何如。命植曰。逆賊亦有許多般。至於詬罵之變。比諸稱兵犯闕之逆。不啻十倍。則安有罪關詬罵之逆。而終靳訊鞫之典乎。魯鎭曰。臣於李秉鼎事。雖不敢可否。而事關懲討。不敢緩聲。惟願亟從大臣之請焉。上曰。有大臣焉。有三司焉。卿宰則不必若是矣。卿等其止之。且此事之無難掇拾於章奏。予甚非之。而蔡弘履疏則曰。發啓臺諫。竝請譴削。元無他人之竝發者。其竝字。未知何謂。人事甚歇後矣。熤曰。此時設鞫。固爲非時。而畢竟訊問之請。若蒙允可。則臣等庶可以藉手而仰事矣。上曰。今日鼎席新備。予心慰喜。故調攝之中。冒熱臨殿。而俄者云云。悉敷心腹。卿等諒之。卽行次對。可也。存謙曰。臣等申請未準。惶蹙轉深。不敢以廟謨仰達矣。上曰。卿言過矣。予每見卿面有憂容。心切悶之。今則旣無獨賢之勞。可期共貞之美。務存和色。無如前日。予之望也。次對爲之。好矣。存謙曰。兵曹判書徐浩修。旣無情勢而懸牌闕外。尙不出肅。其在事體。極涉未安。從重推考。申飭行公。何如。上曰。依爲之。出擧條存謙曰。此咸鏡監司鄭民始狀啓也。枚擧會寧府使金相玉牒呈。以爲開市時。大國人牛馬料。每年容入爲千餘石。而本府會付耳麥。只是一石。茂山府所在私賑耳麥一千三百石。移劃需用。其代以本府所在常平廳牟八百六十六石。折米還報事。請令廟堂稟旨。分付矣。淸差開市時。牛馬料容入。若是夥然。而本府會付耳麥所餘。只是一石。則不可無變通區劃之道。有裕邑移劃。旣多已例。依狀請許施。何如。上曰。依爲之。出擧條存謙曰。頃因特敎。諸道習操一倂停止之意。已爲行會矣。慶尙兵使姜五成。秋操取稟狀啓來到啓下。似是行關未及到之致。此狀啓置之。何如。上曰。依爲之。出擧條存謙曰。因左承旨李在學所啓。淳昌郡三軍門紙地代納之弊。有稟處之命矣。將臣今旣登筵。下詢處之。何如。上曰。此等細事。不必歷詢。自備局卽爲回啓。可也。存謙曰。刑曹判書李𡊠。勳府進香相値。本職許遞。何如。上曰。依爲之。出擧條蓍東曰。今三十日親書上字。以結裹日退定事。命下矣。當日申時忠勳府進香。進定於卯時。何如。上曰。依爲之。出擧條福源曰。列聖誌狀別編。今方編次。而順懷世子恭懷嬪誌狀冊文。考見無處。江都所藏寶錄。不可不一番考出矣。上曰。依爲之。出擧條上曰。沁留旣有春秋兼銜郞廳。待秋下去考出。好矣。福源曰。壬寅年英廟尊世室時。收議綸音。五十年盛德大業。具載其中。誌狀續修時。謹爲入錄。何如。上曰。然矣。而當更爲商量。下敎矣。福源曰。英宗大王景慕宮追上尊號時。收議綸音。亦爲入錄矣。上曰。然矣。在簡時俊曰。今番誌文改撰後。初本誌石之不用者爲二件。而三分之二則業已正燔。其未燔者只是六張。今若畢燔。以成完篇。各盛一函。埋安於改撰誌石正副本之下似宜。故敢此仰達矣。上曰。依爲之。出擧條塾祐源曰。八道則已皆進香。而兩都則獨不得進香。不無抑鬱之歎。敢此仰陳矣。上曰。大臣之意。何如。領議政鄭存謙曰。今因外藩進香。兩都宜其請伸情禮。而在昔乙酉。只許三上司進香。似宜有限節矣。左議政李福源曰。諸道進香。雖因藩臣所請。特爲許施。而大小喪體段有別。此等事。亦宜有隆殺矣。右議政金熤曰。國慼時進香。卽臣子伸誠禮之義。而大小喪之別。固宜有隆殺之別。第今則八道進香。亦皆許之。所未與者獨兩都而已。則兩都守臣之抑鬱悲缺。亦其宜矣。上曰。領左相之言固好。右相言亦得宜。而今番守臣。旣參政府進香班。不爲亦無妨矣。出擧條履素曰。慶熙宮藥房。今已修改矣。神農氏位版。當爲還奉。而當初雖有筵達。旣知其異於題面位版。則不必設祭。只擇日還安。何如。上曰。依爲之。出擧條履素曰。頃以藥房別貿蔘事。有所仰奏矣。惠堂及戶判。今皆登筵。下詢處之。何如。上曰。一年藥用。緣何有不足之患耶。有隣曰。年前蕩減一年條後。旣以更勿引等爲定。故自致不足之患。今則自戶曹以別貿價上下。似好矣。時俊曰。惠堂之言。臣亦聞之。而別貿上下。旣無前例。自惠廳移劃。似爲穩當矣。上曰。就議大臣。後日次對。稟處。可也。上曰。日熱如此。三司退去臺廳。傳啓。可也。仍命退。熤曰。臣今旣行公。豈敢更陳私義。而已試蔑效之地。有難晏然復叨。伏願早賜處分。以幸公私焉。上曰。過矣。熤曰。俄以李東馨畢竟訊鞫之意。臣有所仰請。玆敢留身咫尺之地。復申未畢之說。伏望無少留難。夬賜允兪焉。上曰。不必更提。予於李東馨。何所顧惜。而終靳一問乎。一問之後。支蔓連延。則卿果有彌綸鎭定之策乎。卿須審思而發言也。義浩進前。熤曰。賓對筵中。玉堂與兩司俱入。如有可奏之事。則筵席未罷。臺臣未退之前。進前敷奏。可矣。而今於筵席已罷。臺臣盡退之後。始乃獨自進前。揆以事體。大段失着。不可無警責之典。修撰洪義浩罷職。何如。上曰。依爲之。出擧條上命書傳敎曰。政官牌招開政。仍命退。諸臣以次退出。